KIRJALLINEN KYSYMYS E-3803/00 esittäjä(t): Maurizio Turco (TDI) komissiolle. Direktiivin 97/66/EY täytäntöönpano.



Virallinen lehti nro 235 E , 21/08/2001 s. 0022 - 0023



KIRJALLINEN KYSYMYS E-3803/00 esittäjä(t): Maurizio Turco (TDI) komissiolle (7. joulukuuta 2000) Aihe: Direktiivin 97/66/EY täytäntöönpano Euroopan parlamentin ja neuvoston 15. joulukuuta 1997 annetussa direktiivissä 97/66/EY(1) henkilötietojen käsittelystä ja yksityisyyden suojasta televiestinnän alalla määrätään 15 artiklassa seuraavaa: Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 24 päivänä lokakuuta 1998. Poiketen siitä, mitä ensimmäisessä alakohdassa säädetään, jäsenvaltioiden on saatettava tämän direktiivin 5 artiklan noudattamisen edellyttämät lait, asetukset ja hallinnolliset määräykset voimaan viimeistään 24 päivänä lokakuuta 2000. Haluaisin kuulla komissiolta: - Miksi 5 artiklan voimaan saattamisen määräaika on pidempi? - Miten komissio aikoo toimia niiden yhdeksän valtion kanssa, jotka eivät ole vielä ryhtyneet toimenpiteisiin? Mihin menettelyihin se aikoo ryhtyä, ja milloin? - Onko varmistettu, että direktiivi on pantu tyydyttävästi täytäntöön muissa maissa? - Eikö ole ennenaikaista ryhtyä muuttamaan direktiiviä 97/66/EY direktiiviehdotuksella KOM(2000) 385, koska suurin osa jäsenvaltioista ei ole pannut kyseistä säädöstä täytäntöön ja koska on odotettavissa, että direktiiviä 95/46/EY(2) vielä tarkistetaan? (1) EYVL L 24, 30.1.1998, s. 1. (2) EYVL L 281, 23.11.1995, s. 31. Erkki Liikasen komission puolesta antama vastaus (22. maaliskuuta 2001) 1. Pidennetystä määräajasta direktiivin 97/66/EY 5 artiklan saattamiseksi osaksi kansallista lainsäädäntöä sovittiin yhden jäsenvaltion pyynnöstä, koska se tarvitsi enemmän aikaa oikeusperustan luomiseksi edellä mainitun artiklan 2 kohdan määräyksille. 2. Direktiivi on nyt olennaisilta osin siirretty kymmenen jäsenvaltion lainsäädäntöön (Tanska, Saksa, Kreikka, Espanja, Italia, Itävalta, Portugali, Suomi, Ruotsi, Yhdistynyt kuningaskunta). Tällä hetkellä ainoastaan kaksi jäsenvaltiota ei ole ilmoittanut komissiolle direktiiviä 97/66/EY koskevista täytäntöönpanotoimista. Yksi jäsenvaltio on ilmoittanut vain osan täytäntöönpanotoimista, ja kolme jäsenvaltiota on ilmoittanut toimista, mutta säännösten siirtäminen kansalliseen lainsäädäntöön on komission mielestä tapahtunut vaillinaisesti. Kaikissa mainituissa tapauksissa on käynnistetty rikkomismenettely. Euroopan yhteisöjen tuomioistuin käsittelee parhaillaan Ranskaa koskevaa rikkomismenettelyä (C-151/00). Kahdessa muussa tapauksessa, jotka koskevat Irlantia ja Luxemburgia, komissio on päättänyt antaa asian tuomioistuimen käsiteltäväksi. Yksitoista jäsenvaltiota on ilmoittanut 5 artiklaa koskevista täytäntöönpanotoimista. Komissio käynnisti rikkomismenettelyn neljää jäsenvaltiota vastaan (Ranska, Italia, Irlanti, Luxemburg) ja lähetti kullekin jäsenvaltiolle virallisen ilmoituksen 5. joulukuuta 2000. 3. Komissio tutkii parhaillaan, onko direktiivi pantu myös sisällöllisesti oikein täytäntöön. 4. Edellä mainitun perusteella komissio katsoo, että direktiivin 97/66/EY saattaminen muodollisesti osaksi jäsenvaltioiden lainsäädäntöä on tapahtunut yleensä melko tyydyttävästi, mutta joitakin ongelmia on vielä ratkaisematta. Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annetun Euroopan parlamentin ja neuvoston direktiivin 95/46/EY 33 artiklassa velvoitetaan komissiota tekemään selvitys mainitun direktiivin täytäntöönpanosta neuvostolle ja parlamentille säännöllisin väliajoin. Ensimmäinen kertomus on annettava vuoden 2001 loppuun mennessä. Kertomusten päätelmien perusteella komissio voi ehdottaa direktiiviin muutoksia, mikä ei kuitenkaan ole välttämätöntä. Komissio on myös määritellyt joitakin direktiiviin 97/66/EY liittyviä vaikeuksia. Osa säännöksistä edellyttää liiallista sitoutumista tiettyyn tekniikkaan. Tämä voi aiheuttaa eroja tietosuojan tasossa riippuen siitä, millaista sähköistä viestintäpalvelua käytetään. Koska komissio on velvollinen varmistamaan tietosuojan korkean tason tietoyhteiskunnassa, se ei näe mitään syytä lykätä ongelmien ratkaisemista.